"พรูเด็นเชียล" เติมทุน 2 หมื่นล้านชิงเบี้ยประกัน
บริษัท พรูเด็นเชียล ประกันชีวิต (ประเทศไทย) เดินเกมธุรกิจเชิงรุกครั้งใหญ่ที่สุดในตลาดประกันชีวิตไทยในรอบ 18 ปี
24 พ.ค. 2556

โดย...วารุณี อินวันนา
บริษัท พรูเด็นเชียล ประกันชีวิต (ประเทศไทย) เดินเกมธุรกิจเชิงรุกครั้งใหญ่ที่สุดในตลาดประกันชีวิตไทยในรอบ 18 ปี ด้วยการเพิ่มทุนจดทะเบียนจาก 2,862.19 ล้านบาท เป็น 2.21 หมื่นล้านบาท เป้าหมายขึ้นเป็นหนึ่งในผู้เล่นรายใหญ่
การเพิ่มทุนใหม่อีก 1.93 หมื่นล้านบาท เมื่อปลายเดือน เม.ย. ทำให้กลุ่มพรูเด็นเชียลกลายเป็นผู้ถือหุ้นใหญ่ทางตรงในบริษัท พรูเด็นเชียล ประกันชีวิต (ประเทศไทย) เกือบ 100% จากเดิมที่ถือหุ้นตรงได้ไม่เกิน 25% ซึ่งต้องได้รับอนุมัติเป็นกรณีพิเศษจาก รมว.คลัง
ทั้งนี้ ได้ใช้เงินเพิ่มทุนไปชำระค่าหุ้นบริษัท ธนชาตประกันชีวิต ให้กับธนาคารธนชาต จำนวน 1.89 หมื่นล้านบาท โดยได้จ่ายไปแล้ว 1.75 หมื่นล้านบาท เมื่อวันที่ 3 พ.ค.ที่ผ่านมา ที่เหลือจะทยอยชำระในภายหลัง และเริ่มธุรกิจทันทีในวันที่ 4 พ.ค. ผ่านสาขา 630 แห่งของธนาคารธนชาต กับแบบประกันชีวิต 18 แบบ ครอบคลุมคุ้มครองชีวิตระยะยาว ออมทรัพย์ สุขภาพ อุบัติเหตุ และคุ้มครองสินเชื่อ เพื่อดึงลูกค้าที่มีอยู่ 4 ล้านรายเข้ามาทำประกัน
นับเป็นอีกบริษัทหนึ่งที่มีศักยภาพในการต่อกรกับคู่แข่งหน้าเก่าที่มีส่วนแบ่ง 5 อันดับแรกของตลาดประกันชีวิตไทย เพราะรวมเบี้ยของบริษัท ธนชาตประกันชีวิต ณ สิ้นปี 2555 เข้าด้วยกัน มีมูลค่าสูงถึง 1.56 หมื่นล้านบาท ขยับจากลำดับ 11 ขึ้นมาอยู่ที่ 8 จากทั้งหมด 24 บริษัท แซงบริษัท ไทยสมุทรประกันชีวิต สัญชาติไทยผสมญี่ปุ่น และบริษัท ไอเอ็นจี ประกันชีวิต สัญชาติฮ่องกง
ขณะที่ไตรมาสแรกของปี 2556 กลุ่มพรูเด็นเชียลมีเบี้ยรับรวมกัน 5,163.9 ล้านบาท อยู่ลำดับที่ 8 ห่างจากบริษัท อลิอันซ์ อยุธยา ประกันชีวิต สัญชาติเยอรมันเพียง 510.3 ล้านบาทเท่านั้น การได้สัญญาขายประกันผ่านธนาคารธนชาต 15 ปีเพียงแห่งเดียว ย่อมมีพลังพอที่จะเขย่าขวัญคู่แข่งหน้าเก่าแน่นอน
สมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต ยืนยันว่า ขณะนี้พนักงานธนาคารได้ผ่านการฝึกอบรมเกี่ยวกับรายละเอียดของสินค้าที่วางขาย ความรู้เรื่องประกันชีวิต ตลอดไตรมาสแรกของปี 2556 และพร้อมแล้วที่จะให้บริการสินค้าครบวงจรแก่ลูกค้าของธนาคารในทุกพื้นที่
แบร์รี่ สโตว์ ประธานเจ้าหน้าที่บริหาร พรูเด็นเชียล คอร์ปอเรชั่น คาดว่า การซื้อกิจการธนชาตประกันชีวิต และความร่วมมือกับธนาคารธนชาตจะเป็นโอกาสในการเติบโตที่รวดเร็วในตลาดไทยภายใน 23 ปี และต้องการที่จะก้าวขึ้นเป็นหนึ่งในผู้เล่นรายใหญ่ในตลาดประกันชีวิตไทย
ทั้งนี้ ตลาดประกันชีวิตไทยถือเป็นตลาดที่ยังคงเป็นความลับสำหรับกลุ่มพรูเด็นเชียล เพราะการทำธุรกิจในเอเชียตะวันออกเฉียงใต้ 7 ประเทศ ได้แก่ สิงคโปร์ มาเลเซีย เวียดนาม กัมพูชา อินโดนีเซีย ฟิลิปปินส์ และไทย แต่มีเพียงประเทศไทยเท่านั้นที่พรูเด็นเชียลยังไม่สามารถขึ้นมาเป็นอันดับ 1 ได้ และยังไม่เป็นที่รู้จักของผู้บริโภคชาวไทยเหมือนในประเทศอื่น โดยหวังว่าธนาคารธนชาตจะเป็นผู้ไขความลับให้กับพรูเด็นเชียลขึ้นมาเป็นผู้นำเหมือนในประเทศอื่นๆ จากการเป็นช่องทางขายที่ดี และจะนำพาชื่อเสียงของบริษัทไปสู่ผู้บริโภคชาวไทยทั่วประเทศ
ขณะที่ บินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) ยังคงยืนยันที่จะเป็นบริษัทที่มีช่องทางการขายที่หลากหลาย แต่ในช่วงนี้ขอเน้นการขายผ่านธนาคารเป็นหลัก
หากความร่วมมือของทั้งสององค์กรเป็นไปในทางเดียวกัน โอกาสที่พรูเด็นเชียลจะขึ้นไปยืนลำดับที่ 7 แทนบริษัทสัญชาตเยอรมันในปีนี้ก็ไม่ใช่เรื่องยาก